กรุงศรีเจาะคนรุ่นใหม่
กรุงศรีฯ รุกบริการบริหารจัดการเงิน เจาะกลุ่มเด็กรุ่นใหม่เงินล้าน สินทรัพย์ 1-5 ล้าน ตั้งเป้าเพิ่มลูกค้า 50% ใน 3 ปี
18 พ.ย. 2559

กรุงศรีฯ รุกบริการบริหารจัดการเงิน เจาะกลุ่มเด็กรุ่นใหม่เงินล้าน สินทรัพย์ 1-5 ล้าน ตั้งเป้าเพิ่มลูกค้า 50% ใน 3 ปี
นายแดน ฮาร์โซโน่ ประธานกลุ่มธุรกิจลูกค้ารายย่อยและลูกค้าบุคคล ธนาคารกรุงศรีอยุธยา เปิดเผยว่า ธนาคารจะเริ่มขยายบริการการจัดการทางการเงินมากขึ้น โดยเลือกโฟกัสกลุ่มลูกค้าที่มีโอกาสเติบโตสูงและเพิ่งเริ่มมีความมั่งคั่งจากการทำงานที่มีรายได้เงินเดือน หรือเป็นผู้ประกอบการที่มีสินทรัพย์ ทั้งเงินฝากหรือเงินลงทุนตั้งแต่ 1 ล้านบาท แต่ไม่เกิน 5 ล้านบาท ซึ่งธนาคารเรียกว่า “กรุงศรีไพรม์”
ทั้งนี้ ธนาคารจะจัดทีมงานขึ้นมาดูแลกลุ่มนี้โดยเฉพาะ เพื่อเสนอบริการทางการเงินที่ง่าย ตรงจุดกับไลฟ์สไตล์คนกลุ่มนี้ให้มากขึ้น ปัจจุบันธนาคารมีลูกค้ากรุงศรีไพรม์ประมาณ 1 แสนคน หรือ 20% ของลูกค้ารายย่อย ในจำนวนนี้มีสินทรัพย์ 1.7-1.8 แสนล้านบาท โดยตั้งเป้าจะเพิ่มจำนวนรายลูกค้าอีก 50% ในอีก 3 ปีข้างหน้า และเพิ่มสินทรัพย์ในการบริการ 60% เนื่องจากเป็นลูกค้าที่มีศักยภาพสูง แม้เศรษฐกิจขณะนี้จะโตไม่มากประมาณ 3.1% แต่ก็ไม่ได้เป็นอุปสรรค เพราะลูกค้ากลุ่มนี้มีความรู้เข้าใจตลาดค่อนข้างมาก โดยเบื้องต้นจะช่วยลูกค้ากลุ่มนี้บริหารเงิน เพื่อให้มีสินทรัพย์เพิ่มไปเป็นลูกค้ากรุงศรีเอ็กซ์คลูซีฟให้ได้ปีละประมาณ 1.5-2 หมื่นราย
นายแดน กล่าวถึงสาเหตุที่หันมาโฟกัสกลุ่มนี้ เพราะธนาคารสามารถจัดบริการที่ปรึกษาทางการเงิน เพื่อตอบโจทย์การใช้ชีวิตในทุกวันตามไลฟ์สไตล์ได้มากที่สุด เนื่องจากเป็นวัยที่ต้องการเติบโตไปข้างหน้าสูงกว่ากลุ่มอื่น มีความมุ่งมั่นในการสร้างสินทรัพย์ด้วยตัวเอง ไม่ได้มาจากมรดกเพราะเป็นมรดกคงมีสินทรัพย์สูงกว่านี้ รวมทั้งพบฐานข้อมูลพฤติกรรมและความสนใจของลูกค้ากลุ่มนี้ว่า มีอัตราการขยายตัวสูงที่สุดในระบบธนาคารหากดูจากเงินฝากที่โตถึง 12% และมีขนาดสินทรัพย์ที่ค่อนข้างพร้อม ที่สำคัญตลาดหรือธนาคารพาณิชย์อื่นๆ ยังไม่ให้ความสำคัญในการเข้ามาดูแลกลุ่มนี้มากนัก เพราะเน้นไปที่ลูกค้าที่มั่งคั่งสูงมากกว่า
นายแดน กล่าวอีกว่า การปล่อยสินเชื่อรายย่อยของธนาคารยังสามารถเติบโตได้ โดยในรอบ 9 เดือนที่ผ่านมาสินเชื่อรายย่อยมียอดคงค้าง (พอร์ต) อยู่ที่ 5.25 แสนล้านบาท ขยายตัว 11% โดยสินเชื่อรถยนต์โต 7% มีหนี้ที่ไม่ก่อให้เกิดรายได้ (เอ็นพีแอล) 2% ของสินเชื่อรวม ส่วนสินเชื่อบ้านโต 18% มีเอ็นพีแอล 2.6% และสิ้นปีนี้คาดว่าพอร์ตรายย่อยทั้งหมดจะขยายตัวได้ 12% ได้ เนื่องจากในช่วงไตรมาส 4 ความต้องการใช้จ่ายและใช้สินเชื่อจะสูงขึ้นกว่าปกติเพราะเป็นเทศกาล
ทั้งนี้ กรุงศรีไพรม์จะมี 3 สิทธิพิเศษหลักที่คัดสรรมาให้ลูกค้า เพื่อตอบสนองการใช้ชีวิตที่ลงตัวและสร้างความมั่งคั่งทางการเงินใน 3 ด้าน คือ 1) บริการให้คำแนะนำด้านการเงิน เพื่อให้บรรลุเป้าหมายทางการเงินที่วางไว้ ลูกค้ากรุงศรีไพรม์สามารถรับคำแนะนำการบริหารจัดการทางการเงิน เพื่อบรรลุเป้าหมายทางการเงินที่ตั้งไว้ 2) ผลิตภัณฑ์ทางการเงินที่เหมาะสม สำหรับลูกค้ากรุงศรีไพรม์โดยเฉพาะ และ 3) ให้สิทธิประโยชน์ที่สอดคล้องกับชีวิตประจำวัน รวมถึงของขวัญและกิจกรรมพิเศษที่ลูกค้าสามารถเลือกได้ เพื่อให้ลูกค้าได้สนุกไปกับการใช้ชีวิตในไลฟ์สไตล์ของตัวเอง